**Høring af naturplaner 2022-2027**

Dansk Ornitologisk Forenings lokalgruppe i Roskilde (DOF-Roskilde) har nedenstående bemærkninger til de udsendte naturplaner 2022-2027.

Planerne er vurderet i forhold til de generelle afsnit samt for 3 Natura 2000-områder: nr. 136 Roskilde Fjord og Jægerspris Nordskov, nr. 151 Ramsø Mose samt nr. 146 Hejede Overdrev, Valborup Skov og Valsølille Sø.

**Generelt**

Planerne indledes med et langt kapitel 1 om baggrund for planlægningen, henvisning til love, bekendtgørelser og direktiver mv. Kapitlet er fælles for alle planer. Det er ”tung” læsning og næppe særlig relevant for brugerne – f.eks. kommunerne. Vi vil foreslå, at kapitlet kortes meget væsentligt ned, skrives i et mere tilgængeligt sprog og at alle de formelle og administrative forhold henvises til et bilag. Det vil gøre planerne mere tilgængelige og indbydende for modtagerne.

Det er her 3. generation af naturplaner, der sendes i høring. Der er således 12 års erfaring med betydningen og effekten af de foregående planer. Derfor undrer vi os over, at der intet fremgår om udvikling og status for de udpegede arter og naturtyper. Vi foreslår, at planerne suppleres med afsnit, bilag eller tabel, hvor det fremgår:

* Hvordan tilstand og forekomst for de udpegede naturtyper og arter har udviklet sig
* Hvad der er gennemført af konkrete tiltag for de enkelte naturtyper og arter

**Nr. 136 Roskilde Fjord og Jægerspris Nordskov.**

På s. 11 angives bestanden af ynglefugle på øer og holme til 10.000-20.000 par. Så godt står det desværre ikke til. Overvågning viser en ynglebestand på under 5.000 par de sidste ca. 15 år, jf. overvågningsrapporten ”Ynglende fugle i Roskilde Fjord 2021” udarbejdet til Nationalpark Skjoldungernes Land, Frederikssund, Roskilde og Lejre Kommuner.

Dværgternen indgår som udpegningsgrundlag, men den er ikke konstateret ynglende de seneste ca. 20 år.

På s. 25 anføres, at marine naturtyper skal sikres artsrig undervandsvegetation bl.a. af hensyn til en række vandfuglearter på udpegningsgrundlaget. Det noteres også, at bevaringsstatus er ”stærk ugunstig”, hvilket vi er helt enige i. Der henvises til vandområdeplanerne, som skal sikre den nødvendige vandkvalitet ved begrænsning af udledningen af næringsstoffer. Det vækker derfor stærk forundring, når det af forslag til vandområdeplaner 2022-2027 fremgår, at der ikke skal ske en indsats for begrænsning af næringssaltudledningen til den indre del af Roskilde Fjord. Ifølge planforslaget kan målsætningen opfyldes med den nuværende belastning. Der er simpelthen ikke sammenhæng mellem naturplan og vandområdeplan her.

**Nr. 151 Ramsø Mose**

Sortternen var en af de vigtigste arter i det oprindelige udpegningsgrundlag. Den har ikke siden begyndelsen af årtusindet ynglet i området, og på Sjælland overhovedet.

Der er flere årsager til dens fravær, men én af årsagerne er, at ynglehabitatet i øjeblikket ikke opfylder sortternens krav, hvor fødetilgængeligheden ikke er tilstrækkelig, og redemulighederne på grund af manglende pleje er begrænsede.

Sortternen har vist tilbagegang i det nordlige Europa, men yngler dog stadigvæk i Skåne, så der er bestemt en mulighed for, at sortternen, hvis forholdene tilpasses, kan vende tilbage. Samtidigt, vil klimaet blive varmere, hvilket må være en fordel for en art med sydlig udbredelse.

Det vil således være en forkert beslutning af fjerne sortternen fra udpegningsgrundlaget.

Der bør desuden, som en del af bevarelsen af sortternen i udpegningsgrundlaget, men også af generelle faunahensyn gennemføres bekæmpelse af vildtlevende mink, som forekommer i området.

**Nr. 146 Hejede Overdrev, Valborup Skov og Valsølille Sø.**

Ingen bemærkninger.

Udarbejdet af Per Frydenlund Nielsen